Континентът Азия е разположен главно в Източното полукълбо. Най-източната част е нос Дeжньов, а западната граница с Европа е сухоземна и условна. Достига до нос Челюскин на север и до нос Пиай на юг. С Африка го свързва Суецкият провлак (отделя го Суецкият канал); от Северна Америка го отделя Беринговият проток.

Мие се от водите на три океана – Северен ледовит, Тихи и Индийски, заедно с прилежащите им морета. Но Азия има излаз на още три морета – Средиземно, Черно и Червено. Дължината на бреговата ѝ линия е 80 450 km, със слаба хоризонтална разчлененост (на 1000 km2 се падат само 1,5 km).

Площта на най-големия континент е 43,4 млн. km2, като площта само на островите е над 2 млн. km2.

Планините и платата заемат около 3/4 от територията на Азия. Главни планински системи са Хималаите, Тиеншан, Каракорум, Памир, Хиндукуш, Кунлуншан, Алтай. А плата са Иранското плато, Средносибирското плато, Декан, Хангай. Главните низини и равнини са Туранската низина, Индо-Гангската равнина, Западносибирската равнина, Голямата Китайска равнина.

В най-големия континент има и доста вулкани – Ключевская сопка, Асо, Майон, Кракатау, Фуджи, Марапи и др.

Средната надморска височина е 950 m. В Азия разликата между максималната (8848 m, вр. Еверест) и минималната (–395 m, равнището на Мъртво море) надморска височина е най-голяма – над 9000 m.